後元豐行
作者：王安石
朝代：宋

paragraphs: 歌元豐，十日五日一雨風。
麥行千里不見土，連山沒雲皆種黍。
水秧綿綿復多稌，龍骨長乾挂梁梠。
鰣魚出網蔽洲渚，荻筍肥甘勝牛乳。
百錢可得酒斗許，雖非社日長聞鼓。
吳兒蹋歌女起舞，但道快樂無所苦。
老翁塹水西南流，楊柳中間杙小舟。
乘興欹眠過白下，逢人歡笑得無愁。